b'\n_START_ARTICLE_\nLuci Cinci Aliment\n_START_SECTION_\nAnnals\n_START_PARAGRAPH_\nLa seva obra m\xc3\xa9s coneguda van ser els Annals, que va ser escrita en grec "perqu\xc3\xa8 la poguessin llegir a tota la Mediterr\xc3\xa0nia", i va ser redactada durant la Segona guerra p\xc3\xbanica. L\'historiador alemany Niebuhr diu que Cinci Aliment va ser un historiador realment cr\xc3\xadtic, i que va investigar la hist\xc3\xb2ria de Roma buscant entre els documents m\xc3\xa9s antics, els Annales pontificum, textos d\'altres historiadors, on segurament hi havia el seu contemporani Quint Fabi Pictor i l\'historiador sicili\xc3\xa0 Timeu de Tauromenion. La seva relaci\xc3\xb3 cordial amb Ann\xc3\xadbal mentre era presoner, va fer que el comandant cartagin\xc3\xa8s li expliqu\xc3\xa9s el seu pas per la G\xc3\xa0l\xc2\xb7lia i la travessa dels Alps, que Aliment va incorporar als seus textos donant un punt de vista diferent de la historiografia oficial. Tamb\xc3\xa9 canvia la visi\xc3\xb3 hist\xc3\xb2rica sobre les relacions entre els romans i els llatins, que altres historiadors, per una visi\xc3\xb3 "patri\xc3\xb2tica" explicaven sempre des del punt de vista dels romans. Una data significativa que d\xc3\xb3na Cinci Aliment \xc3\xa9s la de la fundaci\xc3\xb3 de Roma, que diu que va ser al quart any de la XII Olimp\xc3\xadada, o sigui l\'any 729 aC i no el 753 aC, la data tradicional. Niebuhr diu que els c\xc3\xa0lculs d\'Aliment es basaven en la consulta de documents etruscs i romans antics, i que segurament \xc3\xa9s correcta la seva proposta. Aliment va escriure una obra que els antics reconeixien plena d\'honestedat. S\'iniciava amb els or\xc3\xadgens llegendaris de la fundaci\xc3\xb3 de Roma i acabava a les guerres p\xc3\xbaniques. \xc3\x89s citat per Fest gr\xc3\xa0cies al qual s\'han conservat alguns fragments.\n_START_SECTION_\nAltres obres\n_START_PARAGRAPH_\nVa escriure tamb\xc3\xa9 una hist\xc3\xb2ria de Gorgias Leontinus, que probablement formava part dels seus Annales juntament amb la narraci\xc3\xb3 del seu captiveri. Tamb\xc3\xa9 un tractat sobre les tasques dels jurisconsults, De Officio Jurisconsulti format per almenys dos llibres.  Un llibre sobre etimologia, De Verbis priscis, un sobre la potestat dels c\xc3\xb2nsols De Consulum Potestate, un sobre les assemblees, De Comitiis, un sobre les festes, De Fastis, un altre sobre la iniciaci\xc3\xb3 als misteris Mystagogicon, i alguns llibres del grup De Re Militari que tracten sobre temes de lleis militars, les cerim\xc3\xb2nies religioses de la declaraci\xc3\xb3 de guerra i el Jus Fetiale, o les obligacions dels fecials en les cerim\xc3\xb2nies b\xc3\xa8l\xc2\xb7liques._NEWLINE_Algunes d\'aquestes obres s\'atribueixen tamb\xc3\xa9 a un Luci Cinci que hauria viscut en temps d\'August.'